Vrede-man sterf ná aanval; huis in brand verwoesBurgers is Sondag omstreeks 09:00 in die hospitaal aan sy kopwonde oorlede (Foto: Henk Burgers, Facebook) ’n Man van Vrede in die Vrystaat is in die hospitaal dood nadat aanvallers hom Sondag in sy huis oorval en sy huis aan die brand gesteek het. Henk Burgers (62) is Sondag net ná 02:00 deur ’n onbekende aantal aanvallers in sy huis oorval en met ’n mes aangerand. Die aanvallers het sy huis aan die brand gesteek voordat hulle gevlug het. Die huis het tot op die grond afgebrand, maar Burgers se buurman kon hom net betyds uit die brandende huis red. Dana Kruger, ondervoorsitter van die gemeenskapspolisiëringsforum (GPF) in Vrede, sê hulle het omstreeks 02:30 ’n boodskap op die veiligheidsgroep ontvang dat Burgers se huis brand. Lede van die GPF is na die huis om te help om die brand te blus. “Ons wou waterspuite by die munisipaliteit se waterwerke volmaak, maar dié se hek was gesluit. Ons kon ook nie die persoon wat die hek moes oopsluit in die hande kry nie,” vertel Kruger aan Maroela Media. Burgers se buurman het hom toe reeds uit die huis gered. Burgers se huis het tot die grond afgebrand (Foto: Verskaf) “Volgens berigte het Burgers se buurman wakker geword van sy eie hond se geblaf,” sê Kruger. “Hy het by die venster uitgekyk en gesien Burgers se huis brand. Hy het oor die muur gespring en Burgers uit die brandende huis gered.” Kruger sê ’n ambulans het Burgers omstreeks 03:00 hospitaal toe geneem. Hy het verskeie steek- en kopwonde opgedoen en was glo in ’n bedenklike toestand. “Burgers is Sondag omstreeks 09:00 in die hospitaal aan sy kopwonde oorlede.” Doreen Wessels, DA-raadslid van die Phumelela-munisipaliteit in die Vrystaat, sê Burgers se huis het afgebrand omdat die brandweer nie betyds opgedaag het nie en omdat die waterwerke se hek gesluit was. “Ek het omstreeks 03:06 ’n oproep oor die brandende huis ontvang en ons munisipale bestuurder gebel om die brandweer te ontbied. Die brandweer is meer as een keer gebel, maar hulle het nooit opgedaag nie,” vertel Wessels. Maroela Media het ’n navraag oor die voorval aan die polisie gerig, maar wag nog vir terugvoer.